સાબરકાંઠા જિલ્લાના વિવિધ તાલુકામાં બિનઅધિકૃત રીતે ખનિજ વહન કરતા વાહન ચાલકો પર મંગળવારે જિલ્લાના ખાણ ખનિજ વિભાગની ટીમે ધોસ બોલાવી આઠ વાહનોને ઓવરલોડ તેમજ રોયલ્ટી પાસ વિના ખનિજ ચોરી કરતા ઝડપી લઇ તમામ વાહનોને સબંધિત પોલીસ સ્ટેશન હવાલે કરાયા છે. વિભાગ દ્વારા ખનિજ ચોરીમાં ઝડપાયેલા વાહન માલિકો વિરૂધ્ધ દંડનીય કાર્યવાહી હાથ ધરાતા ફફડાટ વ્યાપ્યો છે. ખાણ ખનિજ વિભાગના સૂત્રો દ્વારા પ્રાપ્ત વિગત અનુસાર સાબરકાંઠા જિલ્લાના હિંમતનગર, વડાલી અને ખેડબ્રહ્મા તાલુકામાં ગેરકાયદેસર રીતે રેતી, કલે અને સેન્ડસ્ટોન ખનિજની ચોરી થતી હોવાની ફરિયાદો મળતા જિલ્લાના ભુસ્તરશાસ્ત્રી જે.એમ.પટેલે વિભાગની ટીમને ફરિયાદોવાળા વિસ્તારમાં તપાસ કરવા સૂચનાઓ આપી હતી.